Pta-inwoners in huis vermoorArgieffoto: Kent Williamson Twee inwoners is dood en drie beseer in ŉ vermeende huisroof in die vroeë oggendure in Garsfontein in die ooste van Pretoria. Maroela Media het verneem die polisie en ander rolspelers is omstreeks 00:30 na ŉ huis in Miasstraat ontbied. ŉ Onbekende hoeveelheid verdagtes het glo vroeër die aand op die inwoners toegeslaan en onder meer op bankkaarte aangedring om geld te onttrek. Chris Botha, woordvoerder van Netcare 911, het gesê paramedici het op ŉ oproep gereageer dat vyf mense in die huis aangeval, vasgebind, aangerand en met skerp voorwerpe gesteek is. “Paramedici het by hul aankoms op die toneel die mense ondersoek. Twee vroue was reeds dood en een in ŉ kritieke toestand. ŉ Man is ernstig beseer en nog ŉ vrou het geringe beserings opgedoen. Die beseerdes is op die toneel gestabiliseer en na ŉ nabygeleë hospitaal geneem vir verdere behandeling.” Botha kon nie dadelik die slagoffers se ouderdomme bevestig nie. Salmon Swart, uitvoerende hoof van die veiligheidsmaatskappy Accon Solutions, het die voorval aan Maroela Media bevestig. “Die ondersoek is in ŉ sensitiewe stadium en ons kan nie te veel inligting in dié stadium bekend maak nie. Ons kan wel bevestig dat twee vroue dood is, ŉ man en nog ŉ vrou is beseer en ŉ tienermeisie het nie baie seergekry nie. Die polisie is op die toneel en stel ondersoek in.” Hy het bygevoeg daar kan nie met sekerheid gesê word of enigiets uit die huis vermis word nie, maar wel dat die slagoffers se wit Polo vermis word. Maroela Media het navraag by die Garsfontein-polisie gedoen en wag vir terugvoer. Lees ook: [OPVOLG] Drie verdagtes gesoek ná moord in Pta-huis